אברהם אמסטרדם

אברהם (אברומי) אמסטרדם (28 באפריל 1939 – 1 בינואר 2021<ref></ref>) היה פרופסור לביולוגיה מולקולרית במכון ויצמן למדע.<ref name=":0"></ref>

== קורות חיים ==
אברהם אמסטרדם מנגן בפסנתר בילדותו
אברהם אמסטרדם נולד וגדל בחיפה. כשהיה בן חמש רכשו הוריו פסנתר, ולאחר שרכש מיומנות נגינה בסיסית בעצמו, הוריו רשמו אותו לבית-הספר למוזיקה על שם דוניה ויצמן. מכיוון שמשפחתו התקשתה לשלם בעבור השיעורים, הוא מימן את שיעוריו באמצעות לימוד ילדים אחרים שהתקשו בנגינה.

אמסטרדם למד בבית הספר הריאלי בחיפה, וביצע את שירותו הצבאי בגדוד הנח"ל המוצנח.

לאחר שסיים את שירותו הצבאי, התקבל ללימודי תואר ראשון בביוכימיה ובמיקרוביולוגיה באוניברסיטה העברית בירושלים. בירושלים רכש אקורדיון ולימד את עצמו לנגן. את שכר הלימוד באוניברסיטה מימן באמצעות הופעות בברים ובאירועים שבהן ניגן באקורדיון. בהמשך למד נגינה אצל יהודה אופנהיימר.

במהלך התואר הראשון שימש כעוזר הוראה של פרופסור אברהם לויטר. את התואר השני ואת הדוקטורט השלים במחלקה לביולוגיה כימית באוניברסיטה העברית. לאחר מכן, בשנת 1971, החל לבצע מחקר פוסט-דוקטורט במחלקה לביולוגיה של התא באוניברסיטת רוקפלר שבניו יורק, בהנחיית פרופסור ג'ורג'ה אמיל פאלאדה ופרוסור ג'יימס ג'יימיסון . במהלך הפוסט-דוקטורט רכש מיומנות שימוש גבוהה במיקרוסקופ אלקטרונים, שהמשיך להיות אמצעי מרכזי גם במחקריו הבאים.<ref></ref>

בשנת 1973 הצטרף למחלקה לחקר ההורמונים במכון ויצמן למדע. במסגרת מחקרו עבד עם רופאים ועם מטופלים, בתקופה שבה שיתופי פעולה כאלו עדיין לא היו נפוצים.<ref name=":0" /> ב-31 באוגוסט 2004 פרש לגמלאות, אך המשיך לעבוד במכון ויצמן כפרופסור אמריטוס עד יום מותו, ב-2021.

== מחקר ==
מחקריו של אמסטרדם במכון ויצמן התמקדו בחקר הפעילות של שחלה בוגרת, תוך התמקדות בהבדל בין התנהגות תקינה לבין התנהגות סרטנית.<ref></ref> בשנת 1996 נודע אמסטרדם בכך שהצליח, בשיתוף עם קבוצת המחקר שלו, לפתח מערכת ביולוגית לבחינת פעילותם של הורמונים בגוף, המבוססת על תאי גרנולוזה שחלתיים בעלי אורך חיים בלתי-מוגבל, שהונדסו גנטית כך שהתגובתיות שלהם להורמונים גונדוטרופיניים שפעילותם הכרחית להבשלת הביצית, תישמר. במערכת התאים הזו נעשה מאז שימוש במעבדות שונות בישראל ובעולם.<ref></ref><ref></ref>

לאחר שפרש לגמלאות, המשיך לעסוק במחקר, ועבד על זיהוי אוכלוסיות תאים שנוכחותם עלולה לזרז התפתחות של סרטן השחלה. במחקרו מצא אמסטרדם שני גורמים מולקולריים ממקור עוברי שהשילוב ביניהם עשוי לזרז התפתחות של גידול סרטני בשחלה.<ref></ref><ref></ref> המשך המחקר בתחום הראה שגורמים מולקולריים דומים עשויים לגרום גם לסרטן הלבלב.<ref></ref><ref name=":0" />

== חיים אישיים ==
אברהם אמסטרדם מנגן באקורדיון
בשנת 1968 נישא למיכל ולזוג נולדו ארבעה ילדים, ועשרה נכדים.

במקביל לפעילותו המדעית, עסק אמסטרדם בשני תחומים נוספים - מוזיקה וספורט. במשך חייו הופיע בהתנדבות בנגינה באקורדיון ובפסנתר באירועים חברתיים, בבתי אבות, במועדוני קשישים, בגני ילדים ובמקומות נוספים. כמו כן, הוא עודד את ילדיו ללמוד נגינה בפסנתר ולהתנסות בכלי נגינה נוספים כמו חצוצרה, תופים וטובה.<ref></ref><ref name=":0" /> נוסף על המוזיקה עסק אמטרדם בספורט והקפיד על כך שילדיו יכירו את החשיבות של הפעילות הגופנית. הוא נהג לארח בביתו אנשי מדע מרחבי העולם, ולקיים אירועי שירה בציבור.

== קישורים חיצוניים ==

* [https://heb.wis-wander.weizmann.ac.il/people-and-events-he/n-10538 פרופ' אברהם (אברומי) אמסטרדם], אתר מכון ויצמן למדע
* [https://heb.wis-wander.weizmann.ac.il/magazine/n-11273 אחרי מות - פרופ' אברהם אמסטרדם], אתר מכון ויצמן למדע
* [https://pubmed.ncbi.nlm.nih.gov/?term=Amsterdam%20A&cauthor_id=21769422 פרסומים מאת פרופסור אברהם אמסטרדם], PubMed

== הערות שוליים ==

קטגוריה:בוגרי בית הספר הריאלי
קטגוריה:ביולוגים מולקולרים ישראלים
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:חוקרי סרטן ישראלים
קטגוריה:סגל מכון ויצמן למדע: ביולוגיה
קטגוריה:ישראלים שנולדו ב-1939
קטגוריה:ישראלים שנפטרו ב-2021